২০২৬ বিশ্বকাপ খেলবেন? বড় ঘোষণা মেসির

ওয়েব ডেস্ক: ২০২৬ বিশ্বকাপে (FIFA World Cup 2026) লিওনেল মেসি (Lionel Messi) খেলবেন? ফুটবল বিশ্বের অন্যতম দামি প্রশ্ন এটাই। বিশ্বকাপ যখন শুরু হবে ৩৯ বছরে পা দেবেন আর্জেন্টাইন মহাতারকা। ক্রিশ্চিয়ানো রোনাল্ডোর (Cristiano Ronaldo) মতো ‘ফিটনেস ফ্রিক’ মেসি নন, কাজেই সন্দেহ থাকছেই। মেসি নিজেই জল্পনা আরও বাড়ি দিলেন। এক ক্রীড়া সংবাদমাধ্যমকে দেওয়া সাক্ষাৎকারে অনেক কিছুই বললেন তিনি।

কাতার বিশ্বকাপ জয়ী অধিনায়ক বলেন, “বিশ্বকাপ এখনও অনেক দূরে, তবে একইসঙ্গে দ্রুত এই সময় কেটে যাবে, তাই না? এই বছরটা আমার কাছে গুরুত্বপূর্ণ। টানা খেলে যাওয়ার প্রয়োজন। গত বছর প্রাক মরসুমে যোগ দিয়ে গোটা দুই ম্যাচ খেলেছিলাম। তারপর চোট আর সম্পূর্ণ সুস্থ না থাকায় কয়েকটা ম্যাচ খেলতে পারিনি। এবার প্রাক মরসুম প্রস্তুতি ভালো হয়েছে, খেলতেও ভালো লাগছে।”

আরও পড়ুন: আজই প্রিমিয়ার লিগ চ্যাম্পিয়ন হতে পারে লিভারপুল!

ইন্টার মায়ামির (Inter Miami) অধিনায়ক আরও বলেন, “সামনে দীর্ঘ মরসুম। এখন শুরু হয়েছে আর চলবে ডিসেম্বর পর্যন্ত চলবে। তার সঙ্গে জুন মাসে ফিফা ক্লাব ওয়ার্ল্ড কাপ রয়েছে, মানে আরও একটা টুর্নামেন্ট। প্রচুর ম্যাচ।”

এখনই ২০২৬ বিশ্বকাপ নিয়ে বেশি মাথা ঘামাতে চান না মেসি। তিনি বলেন, “আমি বিশ্বকাপ নিয়ে ভাবি, অপেক্ষা করি। কিন্তু খেলবই এমন কোনও লক্ষ্য স্থির করিনি। এক একটা দিন হিসেবে দেখব, দেখব শারীরিকভাবে কেমন বোধ করছি। সবথেকে বড় কথা, নিজের প্রতি সৎ থাকতে পারছি কি না৷” আর্জেন্টিনার হয়ে ১৯১ ম্যাচে ১১২ গোল করেছেন মেসি। তাঁর খেলার এখনও যা মান, জাতীয় দল তাঁর থেকে উপকৃতই হবে।