১৪ বছর পর আবারও ভারতীয় মাটিতে ফিরছেন মেসি!

ওয়েব ডেস্ক : ভারতে আসছেন কিংবদন্তি ফুটবলার লিওনেল মেসি (Lionel Messi)। বৃহস্পতিবার, বিজয়ার দিনই নিশ্চিত করেছেন, ডিসেম্বর মাসে ভারত (India) সফরে আসবেন তিনি। ১৪ বছর পর ফের ভারতের মাটিতে পা রাখতে চলেছেন বিশ্বের অন্যতম সেরা ফুটবলার। আর্জেন্টাইন তারকা দেশের চারটি শহর কলকাতা, আহমেদাবাদ, মুম্বাই ও নয়াদিল্লি ভ্রমণ করবেন। যেখানে তিনি খেলাধুলা, সঙ্গীত, সংস্কৃতি ও ভক্তদের সঙ্গে মেলামেশার এক বিশেষ অনুষ্ঠানে অংশগ্রহণ করবেন।

এ নিয়ে সমাজমাধ্যমে একটি পোস্ট করেছেন মেসি (Messi)। তিনি লিখেছেন, “আমি সত্যিই উচ্ছ্বসিত, এই ডিসেম্বর মাসে এত সুন্দর দেশ ভারত ভ্রমণ করতে যাচ্ছি। কলকাতা, মুম্বাই, নয়াদিল্লি এবং সম্ভবত আরও একটি শহরে আইকনিক স্টেডিয়ামগুলোতে কনসার্ট, যুব ফুটবল ক্লিনিক, প্যাডেল কাপ এবং দাতব্য উদ্যোগের উদ্বোধন অনুষ্ঠানে অংশ নেওয়া আমার জন্য আনন্দের হবে। এই ইভেন্টগুলোর টিকিট একমাত্র ডিস্ট্রিক্ট অ্যাপে পাওয়া যাবে। ভারতের বড় তারকা এবং শীর্ষস্থানীয় মান্য ব্যক্তিদের সঙ্গে সাক্ষাৎ করার সুযোগ পাওয়াও আমার জন্য গৌরবের বিষয়। ১৪ বছর পর আমাকে ভারতের ভ্রমণে আসার সুযোগ দেওয়ার জন্য দ্য সতদ্রু দত্ত ইনিশিয়েটিভ-কে ধন্যবাদ”।

আরও খবর : ওয়েস্ট ইন্ডিজের বিরুদ্ধে অসাধারণ হাফসেঞ্চুরি রাহুলের!

মেসি ট্যুর শুরু করবেন কলকাতা (Kolkata) থেকে। আগামী ১৩ ডিসেম্বর সল্টলেক স্টেডিয়ামে আসবেন তিনি। এর পর ১৪ ডিসেম্বর মুম্বইয়ের (Mumbai) ওয়ানখেড়ে স্টেডিয়াম ও ১৫ ডিসেম্বর দিল্লির (Delhi) অরুণ জেটলি স্টেডিয়ামে যাবেন মেসি। ১৫ ডিসেম্বরেই প্রধানমন্ত্রী নরেন্দ্র মোদির সঙ্গে সাক্ষাৎ করে সফর শেষ করবেন তিনি। এটি মেসির প্রথম ভারত সফর নয়, ২০১১ সালে তিনি আর্জেন্টিনা দলের অধিনায়ক হিসেবে কলকাতার সল্টলেক স্টেডিয়ামে ভেনেজুয়েলার সঙ্গে বন্ধুত্বপূর্ণ ম্যাচে খেলেছিলেন।

মেসির ‘GOAT ইন্ডিয়া ট্যুর’ (G.O.A.T India Tour 2025)-তে থাকবে কনসার্ট, ভক্তদের সঙ্গে সাক্ষাৎ, ফুড ফেস্টিভ্যাল এবং মুম্বাইয়ের ব্র্যাবর্ন স্টেডিয়ামে প্যাডেল প্রদর্শনী। কলকাতায় মেসি ‘GOAT কনসার্ট’ এবং ‘GOAT কাপ’-এ অংশ নেবেন। যেখানে ভারতীয় খ্যাতনামা খেলোয়াড় সৌরভ গাঙ্গুলি, বাইচুং ভুটিয়া এবং লিয়েন্ডার পেজ-এর মতো তারকাদের সঙ্গে মাঠ ভাগাভাগি করার সম্ভাবনা রয়েছে। পাশপাশি কলকাতার দুর্গাপুজো উদযাপনের অংশ হিসেবে মেসির ২৫ ফুট উচ্চতার একটি মার্বেল মুরাল উন্মোচন করা হবে বলে জানা যাচ্ছে। মুম্বইয়ে ‘প্যাডেল GOAT কাপ’ অনুষ্ঠিত হবে। যেখানে শোনা যাচ্ছে, শাহরুখ খান, সাচিন তেন্ডুলকর, এমএস ধোনি এবং বড় বড় বলিউড তারকাদের সম্ভাব্য উপস্থিতি থাকবে। নিরাপত্তার দায়িত্ব পালন করবেন মেসির ব্যক্তিগত দল এবং স্থানীয় কর্তৃপক্ষ।

ভারতীয় ভক্তদের জন্য আরেক সুখবর। নভেম্বর মাসের ফিফা আন্তর্জাতিক উইন্ডোতে (১০–১৮ নভেম্বর) আর্জেন্টিনার জাতীয় দল কেরালায় একটি বন্ধুত্বপূর্ণ ম্যাচ খেলতে পারে। যদিও মেসি (Messi) ওই ম্যাচে খেলবেন কি না, তা এখনও অনিশ্চিত। তবে তিনি দলের সঙ্গে ভারতে আসতে পারেন বলে জানা যাচ্ছে।